Ráðningarsamningur við Eyþór Björnsson skrifstofustjóra Grundarfjarðarbæjar var samþykktur á fundi bæjarstjórnar í gær með atkvæðum meirihlutans . Gildir ráðningarsamningur Eyþórs til 30. júní á næsta ári . Ekki voru allir á sama máli varðandi samninginn . Gísli Ólafsson , oddviti L-listans , sem er í minnihluta , lagði fram tillögu um að staðan yrði auglýst og að ný bæjarstjórn myndi ráða í starfið . Sú tillaga var felld með þremur atkvæðum gegn fjórum . Lagði þá Gísli til að afgreiðslu málsins yrði frestað og vísað til nýrrar bæjarstjórnar til meðferðar . Sú tillaga var einnig felld með sama mun . Ráðningarsamningur við Eyþór var því staðfestur með fjórum atkvæðum gegn þremur . Varðandi ráðninguna segir Gísli Ólafsson : „ Afgreiðsla þessi er í mótsögn við samþykkt um stjórn og fundarsköp Grundarfjarðarbæjar , þar sem segir að ráða skuli í stöðu skrifstofustjóra að undangenginni auglýsingu . ” Segir hann að það hljóti að vera í anda vandaðrar og opinnar stjórnsýslu að fastar stjórnunarstöður hjá Grundarfjarðarbæ séu auglýstar . Þá bendir hann á að það þurfi að gæta að jafnræðisreglunni í opinberri stjórnsýslu . Fulltrúar D-listans líta hins vegar á málið þannig að framundan séu miklar breytingar á yfirstjórn sveitarfélagsins og því nauðsynlegt að stöðugleiki ríki við fjármálastjórnun þess á umbrotatímum . Telja þeir að ráðningarsamningur Eyþórs muni meðal annars stuðla að því næsta árið .